SUPER เผย COD ให้ กฟภ. เพิ่มอีก 3 โครงการ รวมกำลังการผลิต 188.45MW
SUPER เผยโซลาร์ฟาร์มบริษัทย่อยอีก 3 แห่งจ่ายไฟฟ้าเข้าระบบให้ กฟภ. เพิ่ม รวม 24 MW ส่งผลให้มีการจ่ายไฟฟ้าให้ กฟภ. รวมทั้งสิ้น 26 โครงการ กำลังการผลิตรวม 188.45MW
5 ม.ค. 2559

นายจอมทรัพย์ โลจายะ ประธานคณะกรรมการ บริษัท ซุปเปอร์บล๊อก จำกัด (มหาชน) หรือ SUPER เปิดเผยว่า เมื่อวันที่ 28 และ 29 ธ.ค.58 โครงการโรงไฟฟ้าพลังงานแสงอาทิตย์ของบริษัทย่อย ได้จ่ายไฟฟ้าเข้าระบบเชิงพาณิชย์ (COD) ให้กับการไฟฟ้าส่วนภูมิภาค (กฟภ.) จำนวน 3 โครงการ กำลังการผลิตรวม 24 เมกะวัตต์ (MW) ส่งผลให้โครงการโรงไฟฟ้าพลังงานแสงอาทิตย์ของบริษัทย่อยทุกโครงการ ได้จ่ายไฟฟ้าเข้าระบบเชิงพาณิชย์ให้กับ กฟภ.แล้ว เป็นจำนวนรวมทั้งสิ้น 26 โครงการ กำลังการผลิตรวม 188.45 เมกะวัตต์
สำหรับ 3 โครงการของบริษัทย่อยที่จ่ายไฟฟ้าเข้าระบบครั้งนี้ เป็นของบริษัท รางเงิน โซลูชั่น จำกัด (RNS) ได้แก่ โครงการหนองชุมพล ขนาด 8 เมกะวัตต์ ตั้งอยู่ในต.หนองชุมพล อ.เขาย้อย จ.เพชรบุรี ,โครงการยางน้ำกลัดใต้ กำลังการผลิต 8 เมกะวัตต์ ตั้งอยู่ในต.ยางน้ำกลัดใต้ อ.หนองหญ้าปล้อง จ.เพชรบุรี และโครงการกลัดหลวง กำลังการผลิต 8 เมกะวัตต์ ตั้งอยู่ในต.กลัดหลวง อ.ท่ายาง จ.เพชรบุรี